## Odluka o davanju suglasnosti trgovačkom društvu T-Mobile Hrvatska d.o.o. na Standardnu ponudu pristupa mreži i međusobnog povezivanja T-Mobile Hrvatska d.o.o.

### NN 42/2009 (6.4.2009.), Odluka o davanju suglasnosti trgovačkom društvu T-Mobile Hrvatska d.o.o. na Standardnu ponudu pristupa mreži i međusobnog povezivanja T-Mobile Hrvatska d.o.o.

HRVATSKA AGENCIJA ZA POŠTU I ELEKTRONIČKE KOMUNIKACIJE

959

Temeljem članka 14. stavka 4., članka 128. stavka 2. Zakona o elektroničkim komunikacijama (»Narodne novine« br. 73/08; dalje u tekstu: ZEK), u skladu s člankom 12. stavkom 1. točkom 5. i stavkom 3., člankom 56. stavkom 4. Zakona o telekomunikacijama (»Narodne novine« br. 122/03, 158/03, 60/04 i 70/05; dalje u tekstu: Zakon) i člankom 202. Zakona o općem upravnom postupku (»Narodne novine« br. 53/91, 103/96; dalje u tekstu: ZUP) u postupku donošenja standardne ponude pristupa mreži i međusobnog povezivanja, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj dana 19. veljače 2009. godine, donijelo sljedeću

ODLUKU

I. Daje se suglasnost trgovačkom društvu T-Mobile Hrvatska d.o.o. na Standardnu ponudu pristupa mreži i međusobnog povezivanja T-Mobile Hrvatska d.o.o. za telekomunikacijske operatore i davatelje usluga ovlaštene za pružanje telekomunikacijskih usluga u Republici Hrvatskoj od 18. veljače 2009. godine koja je sastavni dio ove odluke.

II. Standardna ponuda iz točke I. primjenjuje se od 1. ožujka 2009. godine te ostaje na snazi do okončanja postupka analize mjerodavnih tržišta odnosno određivanja regulatornih obveza.

III. Ukida se privremeno rješenje Vijeća Agencije klasa: UP/I-344-01/08-01/03310, urbroj: 376-11-08-02 od 23. prosinca 2008. godine.

IV. Ova odluka objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je 19. prosinca 2008. godine pokrenula po službenoj dužnosti, sukladno članku 124. ZUP-a postupak donošenja standardne ponude pristupa mreži i međusobnog povezivanja T-Mobile Hrvatska d.o.o. (dalje u tekstu: T-Mobile) za telekomunikacijske operatore i davatelje usluga ovlaštene za pružanje telekomunikacijskih usluga u Republici Hrvatskoj (dalje u tekstu: standardna ponuda).

S obzirom na činjenicu da je valjanost standardne ponude trebala prestati 31. prosinca 2008. godine, Vijeće Agencije je donijelo privremeno rješenje (klasa: UP/I-344-01/08-01/03310, urbroj: 376-11-08-02) od 23. prosinca 2008. godine, prema kojem »Standardna ponuda pristupa mreži i međusobnog povezivanja T-Mobile Hrvatska d.o.o. za telekomunikacijske operatore i davatelje usluga ovlaštene za pružanje telekomunikacijskih usluga u Republici Hrvatskoj od 21. srpnja 2008. godine« ostaje na snazi do okončanja ovog upravnog postupka.

Nadalje, Agencija je podneskom od 14. siječnja 2009. godine pozvala T-Mobile da u standardnu ponudu unese određene izmjene te do 22. siječnja 2009. godine dostavi Agenciji standardnu ponudu usklađenu sa zatraženim izmjenama. T-Mobile se očitovao podneskom 22. siječnja 2009. godine, ali nije dostavio Agenciji tekst standardne ponude izmijenjen prema prijedlogu Agencije.

Budući da T-Mobile nije uvrstio predložene izmjene u standardnu ponudu, Vijeće Agencije je rješenjem (klasa: 344-01/08-01/03310, urbr.: 376-11-08-5) od 26. siječnja 2009. godine naložilo T-Mobileu da u roku od 8 dana načini određene izmjene standardne ponude te takvu dostavi Vijeću Agencije radi izdavanja suglasnosti.

Dana 12. veljače 2009. godine Agencija je zaprimila podnesak T-Mobilea kojim je dostavljena standardna ponuda izmijenjena sukladno rješenju od 26. siječnja 2009. godine, ali je uz izmjene naložene rješenjem, T-Mobile samoinicijativno uvrstio i druge izmjene standardne ponude. T-Mobile je istaknuo da, ako Agencija odluči kako takve izmjene ne mogu biti sastavni dio postupka odobravanja standardne ponude, onda se iste trebaju smatrati T-Mobileovim zahtjevom za pokretanjem postupka izmjene standardne ponude.

Obzirom da T-Mobile nije postupio po rješenju Vijeća Agencije od 26. siječnja 2009. godine, Vijeće Agencije je rješenjem od 16. veljače 2009. godine (klasa: UP/I-344-01/08-01/03310, urbr.: 376-11-08-7) naložilo T-Mobileu da do 18. veljače 2009. godine dostavi Vijeću Agencije pročišćeni tekst standardne ponude s izmjenama naloženim rješenjem od 26. siječnja 2009. godine.

T-Mobile je 18. veljače 2009. godine dostavio Vijeću Agencije standardu ponudu. Analizom standardne ponude utvrđeno da je T-mobile postupio po rješenjima Vijeća Agencije od 26. siječnja 2009. godine i 16. veljače 2009. godine odnosno da je standardna ponuda u skladu sa Zakonom i podzakonskim propisima.

Slijedom navedenog, Vijeće Agencije je temeljem članka 128. stavka 2. ZEK-a, članka 12. stavka 1. točke 5. i stavka 3., članka 56. Zakona, i članka 202. ZUP-a, odlučilo kao u točkama I. i II. ove odluke.

Temeljem članka 217. stavka 3. ZUP-a ukinuto je privremeno rješenje Vijeća Agencije klasa: UP/I-344-01/08-01/03310, urbroj: 376-11-08-02 od 23. prosinca 2008. godine, te je Vijeće Agencije odlučilo kao u točki III. ove odluke.

Sukladno članku 14. stavku 4. ZEK-a Vijeće Agencije odlučilo je kao u točki IV. odluke te će se ista objaviti u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/03310

Urbroj: 376-11-09-08

Zagreb, 19. veljače 2009.

Predsjednik Vijeća Agencije
Gašper Gaćina, dipl. ing. el., v. r.

[Standardna ponuda pristupa mreži i međusobnog
povezivanja T-Mobile Hrvatska d.o.o. za operatore i
davatelje usluga ovlaštene za pružanje telekomunikacijskih
usluga u Republici Hrvatskoj](dodatni/400447.pdf)

Odluka, NN 42/2009-959